ไฟแนนเชียลไดเจสต์
บิ๊กล็อต BIGC 1,051 ล้านบาทขายหุ้นบัวหลวง
29 พ.ค. 2555

บิ๊กล็อต BIGC 1,051 ล้านบาทขายหุ้นบัวหลวง
วันที่ 28 พ.ค.ที่ผ่านมา มีการซื้อขายรายการใหญ่ (บิ๊กล็อต) หุ้นบริษัท บิ๊กซี ซูเปอร์เซ็นเตอร์ (BIGC) 1 รายการ จำนวน 4.44 ล้านหุ้น ราคาเฉลี่ย 201 บาทต่อหุ้น รวมมูลค่า 892.54 ล้านบาท และหุ้นบิ๊กซีในกระดานต่างประเทศ (BIGF) อีก 2 รายการ รวม 7.5 แสนหุ้น ราคาเฉลี่ย 211.93 บาท มูลค่า 158.95 ล้านบาท 
ทั้งนี้ ผู้ขายหุ้นบิ๊กล็อตทำรายการผ่านบริษัทหลักทรัพย์ บัวหลวง ทำให้มีส่วนแบ่งการตลาดด้านซื้อขายหลักทรัพย์สูงเป็นอันดับสองของวันที่ระดับ 8.23% โดยมีมูลค่าซื้อ 1,556 ล้านบาท และขายจำนวน 1,557 ล้านบาท 
‘รชต’ ซื้อหุ้น TGPRO เพิ่ม
นายรชต ลีลาประชากุล กรรมการผู้จัดการและผู้ถือหุ้นใหญ่ บริษัท ไทยเยอรมัน โปรดักส์ (TGPRO) ได้ซื้อหุ้นจำนวน 634.2 ล้านหุ้น หรือคิดเป็น 15% ของทุนชำระแล้ว จาก Hysotech Far East Limited ทำให้นายรชตถือหุ้นเพิ่มขึ้นเป็น 17.29% และ Hysotech คงเหลือจำนวน 19.05%
SVI เหนื่อยปลายปี’56 รายได้ถึงฟื้นปกติ
นายพงษ์ศักดิ์ โล่ห์ทองคำ ประธานเจ้าหน้าที่บริหารและกรรมการผู้จัดการ บริษัท เอสวีไอ (SVI) เปิดเผยว่า รายได้จะกลับมาเป็นปกติเท่ากับก่อนน้ำท่วมได้ในปลายปี 2556 เพราะได้รับผลกระทบมากจากการฟื้นฟูโรงงาน การสั่งเครื่องจักร ต้นทุนที่เพิ่มขึ้นจากการย้ายโรงงาน
“ผมขอเวลาในการฟื้นฟูบริษัทนาน 11.5 ปี โดยไตรมาส 2 จะมีกำลังการผลิตได้ทั้งหมด 70% และเพิ่มเป็น 80% ในไตรมาส 3 แต่อุตสาหกรรมอิเล็กทรอนิกส์โดยรวมน่าจะกลับมาเริ่มการผลิตได้อย่างเต็มที่ตั้งแต่ไตรมาส 3 เป็นต้นไป หลังมีปัญหาขาดแคลนวัตถุดิบจากห่วงโซ่การผลิต (ซัพพลายเชน) จากผลกระทบน้ำท่วม ส่วนวิกฤตในยุโรปส่งผลกระทบน้อย”
อย่างไรก็ดี ปี 2556 บริษัทจะเริ่มเห็นผลจากการผลิตให้ลูกค้าใหม่ 4 ราย จากยุโรปตอนเหนือและญี่ปุ่นจะเข้ามาทดแทนลูกค้าจากยุโรปรายใหญ่ 1 ราย ที่หายไปหลังน้ำท่วม 
นายพงษ์ศักดิ์ กล่าวต่อว่า บริษัทไม่มีการจ่ายปันผลงวดครึ่งปี 2555 เพราะขาดทุนสะสมตั้งแต่สิ้นปี 2554 ที่ 1,500 ล้านบาท และอยู่ระหว่างรอเงินชดเชย 2,000 ล้านบาท มาล้างขาดทุนสะสมก่อนจึงจะจ่ายปันผลได้ ส่วนเงินประกันธุรกิจหยุดชะงัก 750 ล้านบาท จะเข้าในปี 2556
โรบินสันเพิ่มเป้าทั้งปีโต 23%
นายปรีชา เอกคุณากูล กรรมการผู้จัดการใหญ่ บริษัท ห้างสรรพสินค้าโรบินสัน (ROBINS) เปิดเผยว่า ปีนี้รายได้ของบริษัทน่าจะเติบโตขึ้นถึง 23% จากเป้าหมายเดิมคาดไว้ 20% เนื่องจากมั่นใจว่ารายได้เฉลี่ยทั้งปีน่าจะขยายตัวได้เท่ากับไตรมาสแรกที่เติบโตขึ้น 23% เพราะขณะนี้ยังเห็นความต้องการซื้อขยายตัวต่อเนื่อง โดยได้รับดีจากนโยบายภาครัฐที่มีการปรับขึ้นค่าจ้าง 300 บาท และการขึ้นเงินเดือนของข้าราชการ รวมถึงราคาพืชผลเกษตรยังดีอยู่ 
“หุ้นค้าปลีกที่เพิ่มขึ้นมาก อาจจะเป็นเพราะนักลงทุนมองถึงผลตอบแทนในอนาคต สำหรับบริษัทปีนี้จะเพิ่มการโรดโชว์ทั้งในประเทศและต่างประเทศมากขึ้น เนื่องจากมีนักลงทุนให้ความสนใจตัวบริษัทมากขึ้น” นายปรีชา กล่าว